Петро Продан

**Петро Степанов Продан** (*3. август 1919, Горбкы, Подкарпатска Русь — †16. новембер 2021, Вучково, Закарпатска область, Украина) — писатель, поет и педагог на Подкарпатской Руси и в Украинѣ. Быв вѣком найстаршым русинскым писательом.

## Биография
;Родина: Походить з родины Степана Продана, желѣзничаря, и Марии Сочкы, што мала 12 дѣти, з котрых жити зостали восьмеро, а шестеро выучили ся на высокых школах и стали ся учителями.
;Школы: По народной школѣ в Горбках закончив горожанку в Севлюши (1932) и Хустску русску гимназию (1940). В гимназии быв членом литературного кружка, организованого професором Петром Линтуром, де въедно з ним были Димитрий Вакаров, Иван Чендей, Василий Сочка, Кирил Галас и другы будучы подкарпатскы литераторы. Другым вызнамным его учительом быв професор Андрей Карабелеш. Обое они приспѣли ку тому, же став на свою литературну дорогу. В року 1940 зачав ся учити на филозофской факултѣ Будапештской универзиты, але война и наставшы за нев перемѣны урвали тоту науку. Фах филолога достав на новоотвореной в Ужгородѣ универзитѣ екстерно (1959).
;Политика: По войнѣ в новембрѣ 1944 въедно зо старшым братом Иваном быв выбраный делегатом на «Первый зъѣзд Народных комитетов Закарпатской Украины» и в року 2004 быв за то вызнаменаный орденом *За заслугы* ІІІ&nbsp;ст. Днесь зоставать найстаршым и едным з двох еще живых участникох того зъѣзда.
;Учительство: В повоенных роках лишив литературну творчость и оддав ся педагогичной роботѣ. Быв учительом русского языка в Хустѣ в середньой школѣ, пак в педагогичном училищу, од септембра 1951 — директор сѣмрочной школы в Синевирской Полянѣ, од септембра 1953 — директор восѣмрочной школы во Вучковѣ незмѣнно аж до одхода на пензию (1984). Педагогичный талант, высокы моралны якости сполчили колектив школы, котра стала ся центром културы цѣлого села. Его педагогична и културницка робота зостала оцѣнена званьом *Одличеного працовника освѣты* и *Заслуженого працовника културы* *[[Украина|Украины]]*. Доднесь тѣшить ся глубокым честованьом од своих колег, ученикох и людей, котры го познавають.

## Литературна творба
Первы свои вершы опубликовав еще гимназистом, в часописѣ *Юношество* (1934), пак в новинках *Русская правда*, *Русское слово*, *Литературна недѣля*, колективных зборниках *12* (1940), *Будет день* (1941), *Литературный альманах* (1943), а были перебраны и до часописа *Студенческий журнал* (Братислава).

Окремов книжков вышла поетична зберка *Яблоня* (1942).

В добѣ своей педагогичной роботы перестав з литературнов творчостьов, але информация о нем и укажкы з его творбы появляли ся в зборниках *Поэзия Закарпатья 1939–1944* (Пряшов, 1957), *Поети Закарпаття* (1965), *Віщий вогонь* (1974), а тыж в новинках *Молодь Закарпаття*(1991-02-02), *Закарпатська Правда* (1991-06-15), *Карпатський  край* (1991-07-9), календарях Общества Духновича (1995, 1996).

Уже яко пензиста зась вернув ся ку литературѣ и выдав ряд книжок в Ужгородѣ:
* *Песня жаворонка* (2002, передслово И. Губаля) 
* *Летним вечером* (2003, передслово И. Губаля) 
* *Од отчого порога* (2006, передслово О. Довганича) 
* *Поле* (2008, передслово И. Губаля) 
* *Дыхание надежды* (2014, проза, поезия, спомины, посудкы) 

## Интересны факты
Рецепт довголѣтя од Петра Продана: главное — не творити ся на то, што стрясуе сполоченство: митингы под Верховнов Радов и подобне; просто жити, не курити, а пити лем кедь мусай и то лем мало. 

## Жерела и одказы
* **Алмашій, Михайло**. Русинська педагогічна енциклопедія. — Ужгород: Карпатська Вежа, 2005. — 304 с. 
* 
* 
* 
* **Продан Ю., Бобинець М.**: Мы многі тягли ся до Росії, не знавучи, што направду там ся робить. //Отцюзнина, №9, юлій, 2018. (Ужгород) Сс.&nbsp;37–39.
* **Хланта І.В.**: Продан Петро Степанович //Енциклопедія Закарпаття. Визначні особи ХХ століття. Закарпатський осередок НТШ. Під наук. ред. Довганича О.Д. — Ужгород: «Гражда», 2007 — 400 c.   Сс.&nbsp;263–264.
* 
* 
* 

## Референции

Катеґорія:Русиньскы писателї
Катеґорія:Русиньскы поеты
Катеґорія:Русскоязычны писателе
Катеґорія:Русиньскы педаґоґы